P6_TA(2005)0087

Forskere fra tredjelande: særlig indrejseprocedure *

Europa-Parlamentets lovgivningsmæssige beslutning om forslag til Rådets direktiv om en særlig indrejseprocedure for tredjelandsstatsborgere med henblik på videnskabelig forskning (KOM(2004) 0178 — C6-0011/2004 — 2004/0061(CNS))

(Høringsprocedure)

Europa-Parlamentet,

- der henviser til Kommissionens forslag (KOM(2004)0178) [1],

- der henviser til EF-traktatens artikel 63, nr. 3, litra a), og nr. 4),

- der henviser til EF-traktatens artikel 67, der danner grundlag for Rådets høring af Parlamentet (C6-0011/ 2004),

- der henviser til forretningsordenens artikel 51,

- der henviser til betænkning fra Udvalget om Borgernes Rettigheder og Retlige og Indre Anliggender og udtalelse fra Udvalget om Industri, Forskning og Energi (A6-0054/2005),

1. godkender Kommissionens forslag som ændret;

2. opfordrer Kommissionen til at ændre sit forslag i overensstemmelse med EF-traktatens artikel 250, stk. 2;

3. opfordrer Rådet til at underrette Parlamentet, hvis det ikke agter at følge den tekst, Parlamentet har godkendt;

4. anmoder Rådet om fornyet høring, hvis det agter at ændre Kommissionens forslag i væsentlig grad;

5. pålægger sin formand at sende Parlamentets holdning til Rådet og Kommissionen.

KOMMISSIONENS FORSLAG | ÆNDRINGER |

Ændring 1

Betragtning 4

(4) Det antal forskere, som Fællesskabet har brug for for at kunne opfylde det mål om, at 3 % af BNP skal investeres i forskning, som blev fastsat af Det Europæiske Råd i Barcelona, anslås til 700000 personer. Dette mål skal nås ved hjælp af en række samordnede foranstaltninger såsom at gøre de videnskabelige karrierer mere tiltrækkende for de unge, øge mulighederne for uddannelse og mobilitet inden for forskning, forbedre karrieremulighederne for forskere i Fællesskabet og åbne Fællesskabet mere for tredjelandsstatsborgere, som kan gives tilladelse til indrejse med henblik på forskning. | 4) Det antal forskere, som Fællesskabet har brug for i 2010 for at kunne opfylde det mål om, at 3 % af BNP skal investeres i forskning, som blev fastsat af Det Europæiske Råd i Barcelona, anslås til 700000 personer. Dette mål skal nås ved hjælp af en række samordnede foranstaltninger såsom at gøre de videnskabelige karrierer mere tiltrækkende for de unge, at fremme kvinders deltagelse i videnskabelig forskning, at øge mulighederne for uddannelse og mobilitet inden for forskning, at forbedre karrieremulighederne for forskere i Fællesskabet og at åbne Fællesskabet mere for tredjelandsstatsborgere, som kan gives tilladelse til indrejse med henblik på forskning. |

Ændring 2

Betragtning 5

(5) Dette direktiv skal bidrage til gennemførelsen af disse mål ved at lette tredjelandsstatsborgeres indrejse og mobilitet med henblik på forskning i forbindelse med ophold af over tre måneders varighed, således at Fællesskabet bliver mere attraktivt for forskere fra hele verden og styrker sin stilling som internationalt forskningscentrum. | (5) Dette direktiv skal bidrage til gennemførelsen af disse mål ved at lette tredjelandsstatsborgeres indrejse og mobilitet med henblik på forskning i forbindelse med ophold af over tre måneders varighed, således at Fællesskabet bliver mere attraktivt for forskere fra hele verden, især forskere med de bedste kvalifikationer, og styrker sin stilling som internationalt forskningscentrum. |

Ændring 3

Betragtning 12

(12) Det er vigtigt at fremme forskermobiliteten, som er et middel til at udvikle og nyttiggøre kontakterne og forskningsnetværkene mellem partnere på verdensplan. | (12) Det er vigtigt at fremme mobiliteten for tredjelandsstatsborgere, som har opnået indrejse i EU med det formål at udføre videnskabelig forskning, som er et middel til at udvikle og nyttiggøre kontakterne og forskningsnetværkene mellem partner og til etablering af Det Europæiske Forskningsrums (EFR) rolle, på verdensplan. |

Ændring 4

Betragtning 12 a (ny)

| (12 a) Da familiesammenføring er et vigtigt aspekt ved og endog en forudsætning for forskernes mobilitet, bør det gøres lettere at medtage familien, således at familieenheden kan bevares. |

Ændring 32

Betragtning 12 b (ny)

| (12 b) Forskerens familiemedlemmer bør således kunne sammenføres med denne i værtsmedlemsstaten på samme vilkår som fastsat i Europa-Parlamentets og Rådets direktiv 2004/38/EF af 29. april 2004 om unionsborgeres og deres familiemedlemmers ret til at færdes og opholde sig frit på medlemsstaternes område [2]. |

Ændring 5

Betragtning a (nyt)

| (14 a) I lyset af de begrænsninger i adgangen til arbejdsmarkedet, som nogle unionsborgere er berørt af i de eksisterende overgangsperioder, bør der tilstræbes fuld undtagelse fra disse begrænsninger for forskere, som rejser til en anden medlemsstat med henblik på forskning. |

Ændring 6

Artikel 1

I dette direktiv fastlægges betingelserne for indrejse i medlemsstaterne for forskere, som er tredjelandsstatsborgere, for en periode på over tre måneder med henblik på at gennemføre et forskningsprojekt inden for rammerne af en modtagelsesaftale med en forskningsorganisation. | I dette direktiv fastlægges betingelserne for indrejse i Den Europæiske Union for forskere, som er tredjelandsstatsborgere, for en periode på over tre måneder med henblik på at gennemføre et forskningsprojekt inden for rammerne af modtagelsesaftaler med en eller flere forskningsorganisationer i en eller flere medlemsstater. |

Ændring 7

Artikel 2, litra b

b)"forsker": en tredjelandsstatsborger, som har gennemført en second-cycle uddannelse på masterniveau, og som får tilladelse til at indrejse på en EU-medlemsstats område med henblik på at gennemføre et forskningsprojekt ved en forskningsorganisation | b)"forsker": en tredjelandsstatsborger, som har gennemført en second-cycle uddannelse på mindst masterniveau, og som får tilladelse til at indrejse på en EU-medlemsstats område med henblik på at gennemføre et forskningsprojekt ved en forskningsorganisation |

Ændring 8

Artikel 4, stk. 2, afsnit 1 a (nyt)

| Godkendelse af en forskningsorganisation gælder for en periode på fem år, der kan forlænges. Medlemsstaterne kan give godkendelser, der varer længere. Forskningsorganisationer, der bliver nægtet godkendelse, modtager fyldestgørende redegørelse for et sådant afslag. |

Ændring 9

Artikel 4, stk. 3

3. Medlemsstaterne godkender offentlige og private organisationer, hvis hovedopgave består i at udføre forskningsaktiviteter, samt videregående uddannelsesinstitutioner i medlemsstaterne som defineret i deres lovgivning eller administrative praksis, for en ubegrænset periode. | 3. Medlemsstaterne kan i henhold til den nationale lovgivning kræve et skriftligt tilsagn fra forskningsorganisationen om, at denne, såfremt forskeren ulovligt forbliver på den pågældende medlemsstats område, påtager sig ansvaret for, at de udgifter til ophold, sundhed og hjemrejse, der er blevet betalt af offentlige midler, betales tilbage. Forsknings-organisationens økonomiske ansvar bortfalder senest seks måneder efter udløbet af modtagelsesaftalen. |

Ændring 10

Artikel 4, stk. 4

4. Medlemsstaterne godkender offentlige organer, der udfører forskningsaktiviteter, som supplerer deres hovedopgave, for en ubegrænset periode. | udgår |

Ændring 11

Artikel 4, stk. 5

5. Medlemsstaterne godkender private organisationer, der udfører forskningsaktiviteter, som supplerer deres selskabsformål, for en periode på fem år, som kan forlænges. | udgår |

Ændring 12

Artikel 4, stk. 6

6. Ved indgivelsen af ansøgningen om godkendelse forpligter forskningsorganisationen sig over for værtsmedlemsstaten til at påtage sig ansvaret for opholds-, sundheds- og hjemrejseudgifterne for de forskere, som den tager imod, og til at udstede den i artikel 5, stk. 3, omhandlede attest til dem. Forskningsorganisationen er ansvarlig for disse udgifter i et år efter udløbet af den modtagelsesaftale, som er omhandlet i artikel 5, eller den dato, hvor organisationen underretter medlemsstaten om en begivenhed, som forhindrer gennemførelsen af aftalen, jf. artikel 5, stk. 4, så længe forskeren ikke har forladt Den Europæiske Unions område. | udgår |

Ændring 13

Artikel 4, stk. 7

7. De godkendte organisationer sender inden for to måneder efter udløbet af de pågældende modtagelsesaftaler den kompetente myndighed, som hver af medlemsstaterne har udpeget til dette formål, en bekræftelse af, at arbejdet i forbindelse med hvert af de forskningsprojekter, som de har indgået en modtagelsesaftale om efter artikel 5, er udført. | 7. Medlemsstaterne kan fastsætte, at de godkendte organisationer inden for to måneder efter udløbet af de pågældende modtagelsesaftaler skal sende de kompetente myndigheder, som hver af medlemsstaterne har udpeget til dette formål, en bekræftelse af, at arbejdet i forbindelse med hvert af de forskningsprojekter, som de har indgået en modtagelsesaftale om efter artikel 5, er udført. |

Ændring 14

Artikel 4, stk. 9

9. En medlemsstat kan nægte at forlænge eller inddrage godkendelsen af en forskningsorganisation, som ikke længere opfylder betingelserne i stk. 2-7, eller som har indgået en modtagelsesaftale med en tredjelandsstatsborger, over for hvem den har gjort brug af artikel 8, stk. 1. Når godkendelsen er nægtet eller inddraget, eller den er nægtet forlænget på grundlag af artikel 8, stk. 1, kan den pågældende organisation ikke ansøge om en ny godkendelse inden for en frist på fem år fra offentliggørelsen af afgørelsen om inddragelse eller nægtelse af forlængelse af godkendelsen. | 9. En medlemsstat kan nægte at forlænge eller inddrage godkendelsen af en forskningsorganisation, som ikke længere opfylder betingelserne i stk. 2-7, eller som har indgået en modtagelsesaftale med en tredjelandsstatsborger, over for hvem den har gjort brug af artikel 8, stk. 1. Når godkendelsen er nægtet eller inddraget, eller den er nægtet forlænget på grundlag af artikel 8, stk. 1, kan den pågældende organisation ikke ansøge om en ny godkendelse inden for en frist på fem år fra offentliggørelsen af afgørelsen om inddragelse eller nægtelse af forlængelse af godkendelsen. Forskningsorganisationer vil ikke blive gjort ansvarlige for overtrædelser af de i artikel 6a) og d) angivne betingelser, medmindre der er begrundet mistanke om deres medskyld i lovstridige handlinger fra forskerens side. |

Ændring 16

Artikel 7

Medlemsstaterne udsteder en opholdstilladelse for mindst et år og forlænger tilladelsen med et år ad gangen, hvis betingelserne i artikel 5 og 6 fortsat er opfyldt. Hvis forskningsarbejdets varighed er på under et år, udstedes opholdstilladelsen for en periode svarende til arbejdets varighed. | Medlemsstaterne udsteder en opholdstilladelse for en varighed svarende til varigheden af modtagelsesaftalen. Efter anmodning fra den berørte kan denne periode forlænges med 30 dage. |

Ændring 17

Artikel 7 a (ny)

| Artikel 7 a Familiemedlemmer 1.Medlemsstaterne tillader forskerens familiemedlemmer at indrejse og tage ophold.2.Ved "familiemedlemmer" forstås:a)ægtefælle,b)partner, med hvem en forsker, som er tredjelandsstatsborger, har indgået et registreret partnerskab, hvis lovgivningen i værtsmedlemsstaten sidestiller registreret partnerskab med ægteskab, samt under overholdelse af betingelserne i værtsmedlemsstatens relevante lovgivning,c)direkte efterkommere samt direkte efterkommere af ægtefællen eller partneren, som defineret i litra b), som ikke er fyldt 21 år, eller som forsørges af forskeren,d)slægtninge i opstigende linje til forskeren samt slægtninge i opstigende linje til ægtefællen eller partneren, som defineret i litra b), som forsørges af forskeren.Det står værtsmedlemsstaten frit at anvende de mest gunstige vilkår. |

Ændring 18

Artikel 8, stk. 2

2. Medlemsstaterne kan inddrage eller afslå at forlænge en opholdstilladelse, hvis det er begrundet i hensynet til den offentlige orden, sikkerhed eller sundhed. Når medlemsstaterne træffer en sådan afgørelse, skal de tage hensyn til alvoren eller arten af den pågældendes krænkelse af den offentlige orden eller den offentlige sikkerhed eller til den fare, der er forbundet med vedkommende. Sygdom eller invaliditet, der er opstået efter udstedelsen af opholdstilladelsen, er ikke Begrundelse nok til, at den kompetente myndighed i den pågældende medlemsstat kan afslå at forlænge opholdstilladelsen, inddrage opholdstilladelsen eller udsende vedkommende. | 2. Medlemsstaterne kan inddrage eller afslå at forlænge en opholdstilladelse, hvis det er begrundet i hensynet til den offentlige sikkerhed eller sundhed. Når medlemsstaterne træffer en sådan afgørelse, skal de tage hensyn til alvoren eller arten af den pågældendes krænkelse af den offentlige sikkerhed eller sundhed eller til den fare, der er forbundet med vedkommende. Sygdom eller invaliditet, der er opstået efter udstedelsen af opholdstilladelsen, er ikke Begrundelse nok til, at den kompetente myndighed i den pågældende medlemsstat kan afslå at forlænge opholdstilladelsen, inddrage opholdstilladelsen eller udsende vedkommende. |

Ændring 19

Artikel 11

En forsker, der er meddelt tilladelse til at indrejse efter dette direktiv, kan undervise på en videregående uddannelsesinstitution som defineret i medlemsstaternes lovgivning eller administrative praksis i op til et maksimalt antal timer pr. år, som fastsættes af den enkelte medlemsstat. | En forsker, der er meddelt tilladelse til at indrejse efter dette direktiv, kan undervise i overensstemmelse med den nationale lovgivning. Medlemsstaterne kan fastsætte et maksimalt antal timer eller dage pr. år, som forskerne kan anvende til undervisning, hvis der findes bestemmelser om en sådan begrænsning i den eksisterende nationale lovgivning. |

Ændring 20

Artikel 13

1. Indehaveren af en opholdstilladelse, som er udstedt efter dette direktiv, kan med denne tilladelse og et gyldigt pas eller tilsvarende rejsedokument gennemføre en del af sit forskningsprojekt på en anden medlemsstats område, for så vidt han ikke af den pågældende medlemsstat betragtes som en trussel mod den offentlige orden, sikkerhed eller sundhed. I givet fald indgås der under hensyntagen til den periode, som er nødvendig for at udføre denne del af forskningen, en ny modtagelsesaftale, på grundlag af hvilken han modtager en opholdstilladelse fra den anden medlemsstat. | 1. Tredjelandsstatsborgere, der har fået indrejsetilladelse som forskere i medfør af dette direktiv, har tilladelse til at udføre en del af deres forskningsarbejde i en anden medlemsstat på de vilkår, der er fastsat i denne artikel. |

2. Stk. 1 berører ikke medlemsstaternes mulighed for at pålægge tredjelandsstatsborgere, der ikke nyder godt af den gensidighedsordning, som er omhandlet i artikel 21 i konventionen om gennemførelse af Schengen-aftalen, at være i besiddelse af et visum til kortvarigt ophold. | 2. Hvis forskeren opholder sig i en anden medlemsstat i en periode, der ikke overstiger tre måneder, må han udføre sit forskningsarbejde på grundlag af den modtagelsesaftale, der er indgået i den første medlemsstat, såfremt han råder over tilstrækkelige ressourcer i denne anden medlemsstat, og han ikke opfattes af denne som en trussel mod den offentlige orden, den offentlige sikkerhed eller den offentlige sundhed. 2 a. Hvis forskeren opholder sig i mere end tre måneder i en anden medlemsstat, kan medlemsstaterne kræve, at der indgås en ny modtagelsesaftale vedrørende forskerens forskningsarbejde i den pågældende medlemsstat. Under alle omstændigheder skal de vilkår, der er anført i artikel 5 og 6, være opfyldt i forhold til den anden medlemsstat. 2 b. Når den gældende lovgivning gør udøvelsen af mobilitet afhængig af erhvervelse af et visum eller en opholdstilladelse, udstedes dette visum eller denne tilladelse straks inden for en frist, som ikke hindrer forskningsaktiviteterne, og som samtidig giver de kompetente myndigheder tilstrækkelig tid til at behandle ansøgningen. Medlemsstaterne forlanger ikke, at forskeren skal forlade deres territorium for at indsende en ansøgning om visum eller opholdstilladelse. |

Ændring 21

Artikel 13, stk. 2 a (nyt)

| 2 a. Inden for gyldighedsperioden af en forskers opholdstilladelse kan han ansøge om en ny modtagelsesaftale i samme eller en anden medlemsstat. Den nye ansøgning behandles i en forenklet procedure, der ikke indebærer en undersøgelse af de i artikel 5, stk. 2, litra a, nr. ii), fastsatte betingelser, forudsat at den oprindelige forskningsorganisation skriftligt kan bekræfte, at arbejdet er blevet udført på tilfredsstillende vis frem til tidspunktet for indsendelse af den nye ansøgning. |

Ændring 22

Artikel 15, stk. 1

1. De kompetente myndigheder i medlemsstaten giver efter procedurerne i den relevante nationale lovgivning ansøgeren skriftlig meddelelse om afgørelser om en ansøgning om tilladelse til indrejse eller forlængelse af en opholdstilladelse inden for 30 dage efter datoen for indgivelsen af ansøgningen. Eventuelle konsekvenser for de kompetente myndigheder af, at der ikke foreligger en afgørelse ved udløbet af denne frist, skal afgøres efter den pågældende medlemsstats nationale lovgivning. Denne frist kan forlænges i særlige tilfælde, når ansøgningen er kompliceret. | 1. De kompetente myndigheder i medlemsstaten giver efter procedurerne i den relevante nationale lovgivning omgående ansøgeren skriftlig meddelelse om afgørelser om en ansøgning om tilladelse til indrejse eller forlængelse af en opholdstilladelse inden for 30 dage efter datoen for indgivelsen af ansøgningen. Eventuelle konsekvenser for de kompetente myndigheder af, at der ikke foreligger en afgørelse ved udløbet af denne frist, skal afgøres efter den pågældende medlemsstats nationale lovgivning. Denne frist kan forlænges i særlige tilfælde, når ansøgningen er kompliceret, men aldrig med mere end yderligere 30 dage. Ansøgeren modtager udførlig begrundelse for enhver sådan forlængelse. |

Ændring 23

Artikel 16, afsnit 1 a (nyt)

| Gebyret kan dækkes af den forskningsorganisation, som den berørte part har undertegnet en forskningskontrakt med. |

Ændring 24

Artikel 18

Kommissionen aflægger med jævne mellemrum og første gang senest den [... [3]] rapport til Europa-Parlamentet og Rådet om anvendelsen af dette direktiv i medlemsstaterne og foreslår i givet fald de nødvendige ændringer. Medlemsstaterne sender til det formål Kommissionen statistiske oplysninger om anvendelsen af dette direktiv. | Kommissionen aflægger med jævne mellemrum og første gang to år efter dette direktivs ikrafttræden rapport til Europa-Parlamentet og Rådet om anvendelsen af dette direktiv i medlemsstaterne såvel som om gennemførelsen af de foranstaltninger, der er fastsat i Rådets henstilling om lettelse af tredjelandes statsborgers indrejse i Det Europæiske Fællesskab med henblik på videnskabelig forskning og Rådets henstilling om lettelse af medlemsstaternes udstedelse af ensartede visa til kortvarige ophold for forskere fra tredjelande, som rejser inden for Det Europæiske Fællesskab med henblik på videnskabelig forskning, og foreslår i givet fald de nødvendige ændringer og tilføjelser til direktivet samt eventuelt ændring af den anden henstilling til en forordning. Medlemsstaterne sender til det formål Kommissionen statistiske oplysninger om anvendelsen af dette direktiv. |

[1] Endnu ikke offentliggjort i EUT.

[2] EFT L 158 af 30.4.2004, s. 77.

[3] Tre år efter dette direktivs ikrafttræden.

--------------------------------------------------